Hanna Sarkkinen

Hanna Maria Katariina Sarkkinen (s. 18. huhtikuuta 1988 Oulunsalo) on suomalainen vasemmistoliiton poliitikko. Hänet valittiin kansanedustajaksi vuoden 2015 vaaleissa Oulun vaalipiiristä. Sarkkinen toimi vuosina 2021–2023 Suomen sosiaali- ja terveysministerinä. Hän on myös Oulun kaupunginvaltuuston jäsen.

Poliittinen ura
Sarkkinen liittyi Vasemmistonuorten jäseneksi 18-vuotiaana ja on toiminut järjestön varapuheenjohtajana. Sarkkinen oli Vasemmistoliiton puoluevaltuuston jäsen vuodesta 2010 vuoteen 2016. Kesäkuusta 2013 kesäkuuhun 2016 hän oli puoluevaltuuston puheenjohtaja ollen tehtävässä vasemmistoliiton puoluevaltuuston historian nuorin. Kesäkuun 2016 puoluekokouksessa Sarkkinen valittiin vasemmistoliiton varapuheenjohtajaksi, jona hän toimi syksyn 2019 puoluekokoukseen asti.

Sarkkinen oli ehdolla vuoden 2008 kunnallisvaaleissa Oulussa ja toimi varavaltuutettuna kaudella 2009–2012. Vuosina 2011–2012 Sarkkinen oli Oulun kaupunginhallituksen jäsen. Vuoden 2012 kunnallisvaaleissa Sarkkinen valittiin Oulun kaupunginvaltuuston jäseneksi suurimmalla äänimäärällä, 1 312 äänellä. Kaudella 2013–2015 hän oli yhdyskuntalautakunnan puheenjohtaja. Sarkkinen on myös Pohjois-Pohjanmaan liiton maakuntavaltuuston jäsen. Vuoden 2017 kunnallisvaaleissa Sarkkinen sai Oulussa kaikkiaan 3624 ääntä. Se oli ylivoimaisesti eniten ääniä kaupungissa ehdolla olleista.

Eduskuntaan Sarkkinen oli ensimmäisen kerran ehdolla vuoden 2011 vaaleissa. Hän sai tuolloin 3 278 ääntä, eli viidenneksi eniten vasemmistoliiton ehdokkaista Oulun vaalipiirissä, mikä oikeutti toiselle varasijalle. Sarkkinen oli ehdolla myös vuoden 2014 eurovaaleissa ja sai 7 342 ääntä, neljänneksi eniten vasemmistoliiton ehdokkaista. Oulun kaupungissa Sarkkinen sai toiseksi eniten ääniä Suomen Keskustan Mirja Vehkaperän jälkeen ja näin ollen myös enemmän kuin yksikään valituksi tullut europarlamentaarikko. Sarkkinen valittiin kansanedustajaksi Oulun vaalipiiristä vuoden 2015 vaaleissa. Hän sai 9 582 ääntä, joka oli toiseksi eniten vaalipiirin kaikista ehdokkaista Juha Sipilän jälkeen. 

Eduskunnassa Hanna Sarkkinen oli talousvaliokunnan jäsen vuosina 2015–2019 ja vuonna 2019 sosiaali- ja terveysvaliokunnan jäsen ennen vanhempainvapaataan. Hän kuuluu myös Finnveran hallintoneuvostoon.  Kunnallisista luottamustoimista keskeisin Sarkkisella oli Oulun kaupunginvaltuuston jäsenyyden ohella Oulun seudun koulutuskuntayhtymän yhtymäkokouksen puheenjohtajuus vuosina 2017–2021.Osekkin yhtymäkokouksen päätöksiä 4.9.2017 

Vuoden 2019 eduskuntavaaleissa Sarkkinen uusi paikkansa eduskunnassa kerättyään 11 103 ääntä. Äänimäärä oli Oulun vaalipiirissä edellisten vaalien tapaan toiseksi suurin Juha Sipilän jälkeen.Kolmen kärki säilyi Oulun vaalipiirissä – Sipilä piti äänikuninkaan asemansa, vaikka menetti yli 14 000 ääntä Toukokuussa 2019 pidetyissä europarlamenttivaaleissa Sarkkinen sai 10 941 ääntä ja oli vasemmistoliiton listalla kolmas Silvia Modigin ja Merja Kyllösen jälkeen.

Sarkkinen on koulutukseltaan filosofian maisteri pääaineenaan aate- ja oppihistoria. Hän valmistui Oulun yliopistosta keväällä 2014. 

Vasemmistoliitto valitsi Sarkkisen toimimaan sosiaali- ja terveysministerinä vaalikauden 2019–2023 jälkimmäisen kaksivuotispuoliskon eli vuosina 2021–2023. Ensimmäisellä puoliskolla ministerinä oli puolueen kansanedustaja Aino-Kaisa Pekonen.

 Näkemykset 
 Arvot 
Sarkkinen sijoittuu vaalikonevastausten perusteella vasemmistoon. Ylen vaalikoneessa Sarkkinen sijoittuu arvoasteikolla liberaalille puolelle. Helsingin Sanomien vaalikoneen käyttämällä GAL–TAN-jakaumalla Sarkkisen näkemykset ilmentävät liberaalivihreyttä (GAL). HS:n vaalikoneeseen Sarkkisen antamissa näkemyksissä korostuu voimakkaimmin vasemmistolaiset ja liberaalivihreät mielipiteet.

 Seksuaali- ja sukupuolipolitiikka 
Sarkkinen on allekirjoittanut Setan ehdokasitoumuksen eduskuntavaaleissa 2019 ja 2023. Ehdokassitoumuksen allekirjoittajana Sarkkinen on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.

 Vaalimenestys 
 Kunnallisvaalit Vuosi Kunta Äänet Tulos 2008 Oulu 125 varalla  2012 Oulu 1 312 valittiin  2017 Oulu 3 624 valittiin  2021 Oulu 2 180 valittiin      Eduskuntavaalit Vuosi Vaalipiiri Äänet Tulos 2011 Oulu 3 278	 varalla  2015 Oulu 9 582 valittiin  2019 Oulu 11 153 valittiin  2023 Oulu 6 758 valittiin      Eurovaalit Vuosi Äänet Tulos 2014 7 342	 ei valittu  2019 10 941 ei valittu 

 Yksityiselämä 
Sarkkinen avioitui syyskuussa 2018 ja hänellä on kaksi poikaa, joista ensimmäinen syntyi joulukuussa 2019 ja toinen lokakuussa 2024.

Sarkkinen ei usko Jumalaan tai muihin korkeampiin voimiin. Hän ei myöskään pidä uskonnollisia elementtejä tärkeinä eikä usko uskonnollisten tai hengellisten ihmeiden tapahtumiseen.

 Lähteet 

 Aiheesta muualla 
 Hanna Sarkkisen kotisivut
 Hanna Sarkkisen poliittisia näkemyksiä aihealueittain 


Luokka:Vasemmistoliiton poliitikot
Luokka:Nykyiset kansanedustajat
Luokka:Suomen sosiaali- ja terveysministerit
Luokka:Oulun kaupunginvaltuutetut
Luokka:Oulun vaalipiiri
Luokka:Vuonna 1988 syntyneet
Luokka:Elävät henkilöt